Novotný, Viliam, poslanec NR SR (2015-04-24):
Vážený pán predseda Národnej rady, vážený pán navrhovateľ, vážený pán spravodajca, dámy a páni, dovoľte mi, aby som k návrhu na vyslovenie nedôvery ministrovi zdravotníctva Viliamovi Čislákovi vystúpil aj ja. Hneď na úvod vám chcem povedať, že nemám pripravenú nejakú siahodlhú správu o skutočnom stave slovenského zdravotníctva, pretože takúto správu predložil práve tento týždeň minister Čislák na výbor pre zdravotníctvo, takže považujem za správne, aby sme sa tým najprv zaoberali na výbore pre zdravotníctvo a potom, ak bude vôľa, samozrejme, poslancov zo SMER-u, rokovali o nej aj v pléne Národnej rady, lebo si myslím, že treba o nej rokovať v pléne Národnej rady. Poviem len toľko, že to, čo som stihol z tejto 150-stranovej správy vidieť, prelistovať, pozrieť, budem sa jej viacej venovať v najbližších dňoch, je výrazne odlišné od toho, čo hovorí iná pripravovaná správa o skutočnom stave slovenského zdravotníctva, správa, ktorú robí INEKO. Teda žiadna opozičná inštitúcia, ale INEKO. Mal som tú česť ako odborník na zdravotníctvo robiť recenziu na túto správu aj písať niektoré svoje poznámky a pripomienky k tejto správe, a keď budeme diskutovať o skutočnom stave slovenského zdravotníctva, s dovolením pánov z INEKA budem citovať z tejto správy. Stojíme na tom veľmi zle, dámy a páni, a efektivita nášho zdravotníctva sa pohybuje v rámci OECD niekde medzi Gréckom, Maďarskom a Tureckom. To je realita Slovenska. Ale budem hovoriť iba o jednom argumente na odvolanie ministra Čisláka. Keď ste si prečítali dôvodovú správu skupiny poslancov, ktorí navrhujú vysloviť nedôveru ministrovi zdravotníctva, začína tým, že pán minister zdravotníctva prišiel do svojho úradu po kauze predraženého nákupu CT prístroja v piešťanskej nemocnici. Po tejto kauze odstúpila pani ministerka Zvolenská, lebo premiér Fico ju vyzval, aby vyvodila politickú zodpovednosť za tento predražený nákup CT prístroja. Jednou z úloh, ktorú dostal pán minister Čislák po nástupe do funkcie priamo od predsedu vlády, ale aj úloh, ktorú od neho očakávala široká odborná aj laická verejnosť, bola, aby dôsledne vyšetril celú kauzu predraženého nákupu cétečka piešťanskej nemocnice. Po skoro pol roku môžem konštatovať, že táto kauza je stále nedoriešená. Pán minister, menovite skôr jeho hovorkyňa opakujú, že čakajú na výsledky vyšetrovania NAKY, čakajú na výsledky vyšetrovania prokuratúry a teda čakajú. Ale pán minister neprišiel do úradu preto, aby čakal, ale aby dôsledne prešetril tento predražený nákup, ale aj podozrenia z iných predražených nákupov v slovenskom zdravotníctve. Po pol roku sa okrem nejakých vágnych slov, ako budú prebiehať verejné obstarávania, pred Vianocami nič neudialo. Naopak, chcem povedať tri dôkazy o tom, ako pán minister Čislák uhráva celú kauzu dostratena. Po prvé. Jeho vyjadrenia, ktoré burácali v celej verejnosti, keď povedal, že sa jedná o pseudokauzu, považujem za nehorázne. Dokonca za tak nehorázne, že sám pán minister ich na začiatku tejto schôdzi minulý týždeň v stredu dementoval slovami, že to bolo dezinterpretované. Ale on to naozaj povedal. Reagoval na to aj predseda vlády. Po druhé. Minulý týždeň v stredu ako argument použilo ministerstvo zdravotníctva ústami svojho ministra ako argument, že cétečko v Piešťanoch nebolo predražené, správu, ktorú poslala spoločnosť Medical Group. Rozumiete? Ten, kto predal, ten napísal správu, že nepredal predražene. A to je dôkaz ministerstva zdravotníctva, že nedošlo k predraženému nákupu. Po pol roku, dámy a páni. Škandál! To, že si to vôbec dovolí minister zdravotníctva použiť ako argument. Keby nepovedal nič, by bolo lepšie. Ale ten tretí dôkaz, ten je úplne rukolapný. Výbor pre zdravotníctvo požiadal ešte v novembri pána ministra Čisláka, aby pripravil správu o výsledkoch prešetrenia všetkých verejných obstarávaní v zdravotníckych zariadeniach vo vlastníctve štátu, v ktorých uspela firma Medical Group SK od roku 2010. Táto správa prišla v decembri na výbor pre zdravotníctvo. Žiaľ, dodnes o tom výbor pre zdravotníctvo nerokoval. Ale, samozrejme, dal som si tú námahu a veľmi dôsledne som si ju preštudoval. Ale závery, ku ktorým vlastne došlo ministerstvo zdravotníctva pod vedením pána ministra Čisláka, sú dva. Ten prvý záver je, že „všetky verejné obstarávania, v ktorých uspela spoločnosť Medical Group, sa uskutočnili v súlade so zákonom“. Teda je vlastne všetko v poriadku. Nič sa nestalo. Skontrolovali verejné obstarávania, tie prebehli, ako mali prebehnúť, vyriešené, zhasla fajka. Netreba sa tomu ďalej venovať. A to druhé zistenie, ku ktorému došli ministerskí úradníci, keď písali túto správu, je, že „podiel Medical Group na celkovom nákupe liekov, špeciálneho zdravotného materiálu a prístrojov v zdravotníctve sa od roku 2010 medziročne pohybuje okolo 3 až 5 %“. Čiže veľmi malý podiel na celkovom objeme finančných prostriedkov, za ktoré sa nakupujú lieky, špeciálny zdravotný materiál a prístroje. Nestojí to vlastne ani za reč. O tom je táto správa. Ale stojí to za reč, dámy a páni. Stojí to za reč a táto správa je úplne insuficientná. Už len tak na porovnanie dodám, že v nej chýba nákup piešťanského cétečka. Rozumiete? Výbor požiada ministerstvo zdravotníctva, aby preverilo nákupy od Medical Group, oni ich preveria, ale zabudnú spomenúť nákup predraženého cétečka v Piešťanoch, pre ktorý odišla ministerka Zvolenská, podpredsedníčka Národnej rady Zmajkovičová a predseda Národnej rady Paška. Neuveriteľné. Neuveriteľné. No ale poďme ďalej, dámy a páni. Výbor pre zdravotníctvo začal poslanecký prieskum. Bol som iniciátorom toho, aby sme na takýto prieskum išli. A v rámci tohto poslaneckého prieskumu, ktorého cieľom bolo prešetriť nákupy CT prístrojov od spoločnosti Medical Group, sme navštívili tri nemocnice: nemocnicu v Piešťanoch, nemocnicu v Trenčíne a nemocnicu v Martine. Celkovo, dámy a páni, neviem, či to bude dobre vidieť, ale nechcel som robiť veľký transparent, ale možno len pre ilustráciu. (Rečník zobral do rúk tabuľku, ukazujúc ju plénu.) Celkovo sme preverili šesť verejných obstarávaní, v rámci ktorých došlo k nákupu alebo sa pripravil nákup CT, hovorím, že pripravil sa nákup CT prístroja, lebo v Piešťanoch ani v prvom, ani v druhom prípade nakoniec k nakúpeniu prístroja, napriek tomu, že súťaž bola skončená, nedošlo. V prvom prípade preto, lebo nová Správna rada po zmene vlády zrušila verejné obstarávanie z roku 2012, a v druhom prípade preto, lebo sa do toho osobne zainteresoval pán premiér a po odvolaní pani ministerky, teda odídení pani ministerky Zvolenskej už nedošlo k samotnému nákupu. Nič to ale nemení na skutočnosti, že tieto verejné obstarávania prebehli. To posledné, šieste verejné obstarávanie, ktoré sme skontrolovali, je Brezno, v roku 2015, nebolo kontrolované fyzicky, čiže nebol tam výbor pre zdravotníctvo. Kontrolovali sme len dokumentáciu, ktorú nám na požiadanie nemocnica Brezno zaslala. Dámy a páni, čiže máme k dispozícii na výbore pre zdravotníctvo kompletnú dokumentáciu o verejných obstarávaniach cétečiek v Piešťanoch v roku 2012, v Piešťanoch v roku 2014, v Trenčíne v roku 2010, v Trenčíne v roku 2014, v Martine v roku 2014, ale aj v Brezne v roku 2015. Keď chcete zistiť pravdu, tak sa do toho musíte ponoriť. Ja viem, že ku každému verejnému obstarávaniu je niekoľko stoviek strán materiálov, ale ak chcete zistiť pravdu, tak sa musíte obrátiť na odborníkov, aby vám pomohli zistiť skutočné fakty. Dámy a páni, veľmi pokojne v tejto chvíli v Národnej rade Slovenskej republiky konštatujem, že v štyroch prípadoch, a to pri nákupe cétečka v Piešťanoch 2014, pri nákupe cétečka v Trenčíne v roku 2010, pri nákupe cétečka v Trenčíne v roku 2014 a pri nákupe cétečka v Martine v roku 2014 došlo s veľmi veľkou pravdepodobnosťou k machináciám vo verejnom obstarávaní. Správa ministerstva zdravotníctva o tom nehovorí nič. Hovorí, že verejné obstarávanie bolo v poriadku. Všetky tieto štyri verejné obstarávania sú ako keby napísané jedným perom, spájajú ich spoločné charakteristické črty. Po prvé. Verejné obstarávania robili známe firmy. V prípade Piešťan v roku 2014 firma Euro Dotácie, v prípade Trenčína v roku 2014 takisto firma Euro Dotácie. Teda tá firma, ktorá je známa aj z tendra na stravovacie služby, ktoré boli nakúpené v štyroch slovenských nemocniciach a ktorých dodávateľom a konečným príjemcom sú nejaké schránkové firmy v Karibiku, na základe ktorých po intervencii premiéra odišli traja riaditelia. Štvrtý neodchádzal preto, lebo už odišiel predtým. Takže firma Euro Dotácie, známa firma, robila verejné obstarávanie. V Trenčíne v roku 2010 robila verejné obstarávanie firma Pro Tender z Košíc, takisto veľmi známa firma, určite sa pamätáte na kauzu centrálneho príjmu v košickej Univerzitnej nemocnici, ktorú riešil špeciálny prokurátor, pretože boli závažné podozrenia, telefonické nahrávky o tom, ako verejný obstarávateľ firma Pro Tender telefonuje s obidvoma záverečnými účastníkmi verejného obstarávania a dohaduje s nimi, akú cenu majú v závere dať v ponuke. To, že špeciálny prokurátor nakoniec konštatoval, že tieto nahrávky nie sú dôkaz a že vlastne sa nič nestalo, to už nebudem komentovať, to je na inú schôdzu o vymožiteľnosti práva a spravodlivosti na Slovensku. Ale firma Pro Tender je takisto veľmi populárna. Čo sa týka martinského verejného obstarávania, tam si robila verejné obstarávanie nemocnica sama. Čiže prvá črta, ktorá spája s výnimkou Martina tieto verejné obstarávania, je, že ich robili veľmi známe firmy z iných podozrivých verejných obstarávaní: Pro Tender a Euro Dotácie. Druhá skutočnosť sú vysoké ceny. Dámy a páni, ceny súťažených cétečiek sú o 100 % a viac vyššie ako ceny rovnakých prístrojov v Českej republike. Dámy a páni, nie podobných, rovnakých prístrojov, s rovnakou technickou špecifikáciou. Keď si vyberiete kúpne zmluvy v českých nemocniciach na tie prístroje a pozriete si technické parametre kúpeného cétečka a porovnáte s technickými parametrami cétečka na Slovensku a sú totožné na 99 %, až na malé výnimky, je nepochopiteľné, že cena na Slovensku je o 100 a viac percent vyššia. Priznám sa, informoval som sa aj u firiem, ktoré predávajú cétečká na Slovensku, a povedali mi, že ak by aj dochádzalo k rozsiahlym stavebným úpravám, ktoré povedzme v Česku neboli, ale aj tam dochádzalo k stavebným úpravám, cena môže byť rozdielna o 50 %, ale nie o 100 a viac. Nijak sa to nedá vysvetliť, dámy a páni, nijak sa to nedá vysvetliť. Len tak pre porovnanie, už spomínané piešťanské cétečko v 2014 bolo vysúťažené za 1 595 890 euro. Presne totožné cétečko s rovnakými technickými parametrami kúpila nemocnica Znojmo za 672 590 euro a nemocnica Havlíčkov Brod za 531 639 euro. Ceny sú s DPH, dámy a páni. Nevysvetliteľné. Nemocnica v Martine v 2014 kúpila prístroj od spoločnosti Philips za 1 444 288 eur s DPH, cena je očistená o ultrazvukové prístroje, pretože v kúpnej zmluve je vyšpecifikované, čo koľko stálo. Celková cena zákazky bola omnoho vyššia. A presne rovnaké cétečko od Philipsu 64-slajsové s rovnakými technickými parametrami podľa kúpnej zmluvy, ktoré martinská nemocnica kúpila za 1 444-tisíc euro, kúpila nemocnica v Uherskom Hradišti za 632 460 eur aj s DPH. Dámy a páni, nevysvetliteľná, o 100 % a viac vysoká cena. Tretí veľmi zaujímavý moment a prvok, ktorý spája všetky tieto štyri verejné obstarávania na nákup CT prístrojov, je, že celý priebeh mal od začiatku do konca v rukách víťaz. Víťaz určil cenu verejného obstarávania na začiatku v troch prípadoch zo štyroch. Robil verejný obstarávateľ ponukové konanie. K tomu štvrtému prípadu sa hneď dostanem. V troch zo štyroch robil verejný obstarávateľ ponukové konanie. Pýtal sa firiem na trhu, za koľko by vedeli takúto zákazku zrealizovať. Prišli ponuky. Najnižšiu ponuku dala spoločnosť Medical Group. Podľa ceny, ktorú určila spoločnosť Medical Group, sa určila cena celej zákazky a potom prebiehalo celé verejné obstarávanie. A v závere verejného obstarávania, od začiatku do konca to mala teda spoločnosť, ktorá vyhrala, v rukách, a v závere verejného obstarávania došlo k elektronickej aukcii, kde firma, ktorá určila cenu zákazky na začiatku, na konci vyhrala. V jednom prípade podliezla konkurenta pri 1,6 mil. eurovej zákazke o 260 euro, dámy a páni. Takáto náhoda. V inom prípade podliezla vlastnú ponuku, ktorá bola cenou zákazky na začiatku, o 8 600 euro v závere. Ten štvrtý prípad, kde tomu tak nebolo, tam to bolo ešte romantickejšie, to bol Trenčín v roku 2010, tam totižto verejný obstarávateľ firma Pro Tender určila cenu, za koľko treba kúpiť takéto cétečko. Prosím, za 2 200-tisíc. A neuveríte, jedna jediná firma sa prihlásila s takouto ponukou, firma Med Leader, s. r. o., v tomto prípade nie Medical Group, ktorej šéf pán Frajt je teraz šéfom Stredoslovenského ústavu srdcových chorôb, o ňom sme tu tiež viacej hovorili. Neuveríte, stanovili cenu zákazky, zúčastnila sa firma, presne v rovnakej cene aj vyhrala, keďže bola sama. Úplná náhoda. Naozaj šetrenie verejných zdrojov v zdravotníctve ako vyšité z veľkej knihy. Takže, dámy a páni, známe firmy robili verejné obstarávanie, ceny sú o 100 % vyššie ako ceny úplne rovnakých, s technickými parametrami vyšpecifikovaných prístrojov v Českej republike. Celý priebeh mal od začiatku do konca v rukách víťaz, kde na začiatku určil cenu a v závere si ju podliezol, a firmy nám v priebehu všetkých štyroch verejných obstarávaní zahrali súťaž, výsledkom ktorej trikrát vyhral Medical Group a raz spoločnosť Med Leader. Dámy a páni, o tom budem hovoriť na výbore pre zdravotníctvo, keď konečne sa dostaneme k záverom poslaneckého prieskumu, pretože tieto zistenia považujem za nesmierne vážne. Čo s tým treba robiť? V prvej veci v prvom rade si myslím, že robiť by s tým mal pán minister Čislák. Prišiel do úradu, aby urobil poriadok, aby šetril verejné zdroje. Napísal nám jednu impotentnú správu, kde povedal, že všetky verejné obstarávania sú fajn a Medical Group má len 3- až 5-percentný podiel na celkovom objeme nákupov v zdravotníctve, čiže to ani nestojí za zmienku, a potom nás ešte zabával vyjadreniami, že nákup cétečka v Piešťanoch je pseudokauza a že predsa keď Medical Group nám napísal v liste, že to nebolo predražené, tak to asi nebolo predražené. To zatiaľ urobil za pol roka. Nič viac. Čiže prvá vec je, že pán minister Čislák by mal začať robiť svoju robotu a mal by začať prešetrovať tieto podozrenia, ja mu ich dám k dispozícii, ak ich potrebuje, ak na to nevedia prísť na ministerstve zdravotníctva, v štyroch prípadoch predražených nákupov CT prístrojov. Podľa mňa je toho omnoho, omnoho viacej. Sú totižto len dve možnosti, buď o tom nevie, a potom nemôže byť na tej stoličke, na ktorej sedí, alebo o tom vie a kryje to, a potom je to veľmi závažné a už potom vôbec nemôže sedieť na tej stoličke, na ktorej sedí. Samozrejme, je možné v tejto veci podať trestné oznámenie, a keď pán minister Čislák konať nebude, ja naozaj podám trestné oznámenie na Generálnu prokuratúru z podozrenia z trestného činu machinácií vo verejnom obstarávaní a verejnej dražbe. To je, samozrejme, občianskou povinnosťou, tým, že dnes o tom hovorím už druhýkrát, raz som o tom hovoril na brífingu, myslím, že tieto údaje už aj prokuratúra môže sledovať priamo z mojich vyjadrení, ale som pripravený dať všetky podklady a prípadne aj podať trestné oznámenie, ak by si to náhodou dozorujúci prokurátor nevšimol. Ale teraz poďme k úplnej podstate veci. Čo by sme mali urobiť pre to, aby sa to do budúcnosti nedialo? Po prvé. Nemocnice, ale aj ministerstvo zdravotníctva, ktoré schvaľuje každý takýto jeden nákup, by malo na svojich webových stránkach zverejňovať, že k takému nákupu dochádza. Dámy a páni, Vestník verejného obstarávania sledujú firmy, ktoré sa vo verejnom obstarávaní chcú zúčastniť. Možno novinári, ale určite nie široká verejnosť. Pretože mňa by naozaj zaujímalo, že nemocnica, do ktorej chodím, ide kúpiť cétečko a odhaduje to na 2,5 mil. euro alebo na 1,6 mil. euro. Naozaj by ma to zaujímalo, že ide kúpiť takýto prístroj, ktorý má niečo skvalitniť. Zvýšilo by to verejnú kontrolu nad narábaním s verejnými zdrojmi. Myslím, že s týmto nemôže mať na nikto na Slovensku problém. Druhá vec. Ministerstvo zdravotníctva skôr, ako dá súhlas s tým, aby sa nakúpilo do nejakej nemocnice či už CT prístroj, alebo iné prístrojové vybavenie, malo by požiadať o porovnanie cien úplne totožných prístrojov s rovnakými technickými parametrami v Českej republike, v Poľsku a v Maďarsku. Lenže kolegovia v Čechách to vedia kupovať lacnejšie. Asi niekde robíme chybu, dámy a páni, na Slovensku. Záleží nám na tom, aby sme obmedzené verejné zdroje, ktoré v zdravotníctve máme na zdravotnú starostlivosť, šetrili? Myslím, že nám záleží na tom všetkým. No tak porovnajme to a hneď budeme vedieť, že niekde urobila nemocnica chybu, keď verejný obstarávateľ, ktorý v jej mene má obstarávať, odhaduje cenu zákazky na 2 mil. euro, a v Čechách niečo rovnaké vedeli kúpiť za 700-tisíc. Niekde bude chyba, nie? Toto sa volá ináč vyžiadanie tzv. indikatívnych ponúk. Čiže nič mimoriadne nepožadujem, nič som si nevymyslel. A do tretice. Som o tom presvedčený, že bude potrebné zmeniť zákon o verejnom obstarávaní a sprísniť dohľad štátu nad takýmito veľkými nákupmi. Očakávam, že SMER nebude len končiť kauzy tým, že nejaký funkcionár odíde zo svojej funkcie a potom pán minister povie, že to bola pseudokauza, o pol roka, ale že naozaj sa bude snažiť nájsť systémové riešenie na zmenu zákona o verejnom obstarávaní tak, aby štát mal väčší dohľad nad takýmito verejným obstarávaniami v takýchto vysokých cenách tak závažných prístrojov, prístrojovej techniky z verejných zdrojov. Na záver mi, dámy a páni, dovoľte ešte povedať, že tie najhoršie podozrenia, ktoré sme mali ešte niekedy v novembri minulého roku, že tu nejde len o nejaký ojedinelý predražený nákup v prípade piešťanského CT, ale že tu dochádza k organizovanému tunelovaniu verejných zdrojov v zdravotníctve, do ktorého sú zapojení aj nominanti SMER-u v nemocniciach a možno aj úradníci na ministerstve zdravotníctva, sa mi zdá byť po výsledkoch tohto poslaneckého prieskumu omnoho, omnoho pádnejšie a rukolapnejšie. To už nehovoríme o cétečku v Piešťanoch, ale o štyroch verejných obstarávaniach, ktoré sme mali možnosť kontrolovať a ktoré sú podozrivé. Koľko ich ešte je na Slovensku? Výbor pre zdravotníctvo nie je policajný orgán, aby to sledoval a šetril a chodil všade, kde sa niečo kúpilo, ale skontrolovali sme ich šesť a v štyroch prípadoch existujú závažné podozrenia, že dochádzalo k tunelovaniu verejných zdrojov a že sa nakupovalo o 100 % viac a drahšie ako v Českej republike, že firma, ktorá vyhrala, v troch prípadoch Medical Group, v jednom prípade Med Leader, to mala od začiatku do konca v rukách a že nám tu firmy hrajú, že nám tu firmy predvádzajú verejné obstarávanie, že sa tu s nami hrajú na verejné obstarávanie. Ideme s tým niečo robiť? Ide s tým niečo robiť pán minister Čislák alebo nie? Alebo už počkáte len na parlamentné voľby? Dámy a páni, všetci, ktorým vám záleží na zdravotníctve, chcem vám povedať, že takýmto spôsobom sa z nemocnice strácajú peniaze na zdravotnú starostlivosť. Tie peniaze sú od zdravotných poisťovní, sú od občanov tejto krajiny, ktorí si platia zdravotnú poistku na zdravotnú starostlivosť. Samozrejme, že k tomu patrí aj nákup prístrojovej techniky, ale to, že sa prístroj nakúpi dvakrát drahšie ako v Česku, znamená, že o toľko menej peňazí zostane na kvalitnú zdravotnú starostlivosť a na platy lekárov, sestier a zdravotníkov v tejto nemocnici. Dámy a páni, zamyslite sa nad tým. Ďakujem pekne za pozornosť.